Ma verdwyn onverklaarbaar spoorloosNicola Bulley (Foto: Lancashire-polisie/Facebook) Die polisie in Engeland het opnuut ŉ versoek gerig vir inligting oor ŉ ma wat twee weke raaiselagtig verdwyn het. Soekspanne, insluitend duikers, deursoek die Wyrerivier vir Nicola Bulley (45), ŉ ma van twee, naby aan die gebied waar die rivier in die Ierse see in noordwestelike Engeland uitmond. Bulley is laas op 27 Januarie opgemerk toe sy langs die rivier gestap het. Sy het kort tevore haar twee dogters, ses en nege jaar oud, by die skool afgelaai. Haar selfoon is op ŉ bankie aangetref, steeds inskakel op ŉ konferensie-oproep met die werk, en haar hond het los rondgehardloop. Vriende het intussen in die dorpie bymekaar gekom waar sy laas gesien is en plakkate versprei oor die vermiste huisverbandraadgewer. Die boodskap op die plakkate lui “Bring Nikki home”. “Ons wil Nikki by die huis hê vir haar twee pragtige jong meisies wat hul mamma nodig het,” het vriendin Emma White aan die BBC gesê. Duikers van ŉ privaat maatskappy wat vroeër vandeesweek die rivier met hoë-tegnologie sonar deursoek het, bevraagteken die polisie se teorie dat Bulley in die water geval en verdrink het toe sy met haar hond gaan stap het. Forensiese kenner Peter Faulding, uitvoerende hoof van Specialist Group International, sê die toerusting wat sy maatskappy gebruik kan “elke klip en stok sien wat op die rivierbodem lê”. Hy sê die plek in die rivier, waar Bulley vermoedelik ingeval het, “beweeg nie vinnig nie” en sy soektogte het in die verlede gewoonlik binne ŉ paar uur resultate opgelewer. Ná ŉ mislukte soektog om enige teken van Bulley te vind, het Faulding haar verdwyning as “ŉ algehele raaisel” beskryf. Die soektog na Nicola Bulley (Foto: Lancashire-polisie/Facebook) Bulley se verdwyning het haar familie radeloos, sê White. “Dit is ŉ tuimeltrein. Dit is byna soos ŉ marteling – die wanhoop, die ondenkbare frustrasie … ons het iets nodig, enigiets, ŉ stukkie inligting wat ons in ŉ ander rigting kan stuur,” het sy bygevoeg. Die polisie het egter vuilspel as ŉ moontlikheid uitgeskakel en hou vol dit bly ŉ ondersoek vir ŉ vermiste persoon. “Ons hipotese bly dat Nicola ongelukkig in die rivier geval het. Daar is nie enige derde party of kriminele element betrokke nie. Ons vermoed nie vuilspel nie, dit is ŉ tragiese geval van ŉ vermiste persoon,” het superintendent Sally Riley vroeër gesê. Lancashire-polisie het Vrydagaand ontken dat die soektog afgeskaal word. “Dit is moontlik dat mense minder polisie-aktiwiteit sien as tevore, maar dit is nie omdat ons die soektogte afgeskaal het nie,” lui ŉ verklaring. “Dit is bloot omdat die fokus van ons soektog verder stroomaf gelei het.” Lancashire-polisie sê alle moontlike leidrade word steeds opgevolg en dit sluit in om kringtelevisie- en paneelbordbeeldmateriaal na te gaan en met mense te praat wat moontlik inligting kan verskaf. “Ons prioriteit bly om Nicola op te spoor en antwoorde vir haar familie te gee.”